b'\n_START_ARTICLE_\nZanskar\n_START_SECTION_\nGeografski obseg\n_START_PARAGRAPH_\nZanskar pokriva obmo\xc4\x8dje okoli 7000 km\xc2\xb2 na nadmorski vi\xc5\xa1ini med 3500 \xe2\x80\x93 7135 metrov. Sestavljajo ga ozemlje, ki le\xc5\xbei ob dveh glavnih vejah reke Zanskar. Prva Doda izvira blizu gorskega prelaza Penzi-La (4400 m) in potem te\xc4\x8de jugovzhodno po glavni dolini, ki vodi v Padum, sredi\xc5\xa1\xc4\x8de Zanskarja._NEWLINE_Drugo vejo tvorita dva pritoka, prvi z imenom Kurgjag reka (chu (\xc4\x8du = reka)), ki izvira blizu visokogorskega prelaza \xc5\xa0ingo La (5091 m) in reke Tsarap, ki izvira blizu prelaza Barala\xc4\x8da-La. Ti dve reki se zdru\xc5\xbeita pod vasjo imenovano Purnej in oblikujeta reko Lungnak (imenovano tudi Lingti ali reka Tsarap). Reka Lungnak te\xc4\x8de severozahodno ozkem kanjonu proti osrednji Zanskarski dolini (znani po lokalnem imenu D\xc5\xbeung-khor), kjer se zlije z reko Doda in oblikuje reko Zanskar._NEWLINE_Za gorske pohodnike, kot tudi za doma\xc4\x8dine, je \xc5\xa0ingo La tehni\xc4\x8dno eden od najla\xc5\xbejih prelazov na vi\xc5\xa1ini 5000 m v indijski Himalaji, ker ne gre po nobenem ledeniku in tudi ni strmih vzponov._NEWLINE_Reka Zanskar nato te\xc4\x8de proti severovzhodu dokler se ne zlije v reko Ind v Ladaku. Visokogorski grebeni le\xc5\xbeijo na obeh straneh dolin rek Doda in Lingti-kargjag, ki se raztezajo smeri sever-zahod in jug-vzhod. Na jugovzhodu je masiv Velike Himalaje, ki lo\xc4\x8duje Zanskar od kotlin Kisthwar in \xc4\x8camba. Na severovzhodu le\xc5\xbei pogorje Zanskar, ki lo\xc4\x8duje Zanskar od Ladaka. Tako je pore\xc4\x8dje celotnega Zanskarja vezan na reko Zanskar, ki si je vrezala globoko in ozko sotesko skozi pogorje Zanskar.\n_START_SECTION_\nTurizem - pohodni\xc5\xa1tvo\n_START_PARAGRAPH_\nZanskar je znan po svoji zelo lepi pokrajini in gorah. Je tudi najmanj raziskana pokrajina v D\xc5\xbeamu in Ka\xc5\xa1mirju. Prijetno podnebje, krajina, s snegom pokriti himalajski vrhovi in \xc5\xbeubore\xc4\x8de reke so magnet za odli\xc4\x8dne aktivne po\xc4\x8ditnice. Zanskar je poznan kot priljubljen kraj za pohodni\xc5\xa1tvo, paragliding in rafting. Med najpriljubljenej\xc5\xa1e pohodne ture spadajo trase od Lamajura do Dar\xc4\x8de (Darcha), Lamajuru \xe2\x80\x93 Padum. Temperature v Zanskarju so pozimi nizke - okoli minus 30\xc2\xba C. Se pa prijetno ogreje \xc4\x8dez dan v \xc4\x8dasu poletja. Tako je najbolj\xc5\xa1i \xc4\x8das za obisk Zanskarja med junijem in septembrom._NEWLINE_Med turisti\xc4\x8dne zanimivosti v Zanskarju sodijo budisti\xc4\x8dni samostani Zongla, Zongkhul, Stongdey. Samostani so stari ve\xc4\x8d stoletij in so vezani z mnogimi pripovedmi legendarnih modrecev kot je Narop. Glavni mesteci v Zanskarju sta Padum in Kar\xc5\xa1a (Kharsha). Dolino Zanskarja od doline Suru lo\xc4\x8duje visokogorski prelaz Penzi La, ki slu\xc5\xbei kot odli\xc4\x8dno mesto za kampiranje in nudi izjemno panoramo. Do Zanskarja se pride tudi preko Gogana. Je pa zaprt celih 8 mesecev v koledarskem letu zaradi visokega snega.\n_START_SECTION_\nPrebivalstvo\n_START_PARAGRAPH_\nPoseljenost Zanskarja je redka, aprila 2006 je medicinski popis pokazal, da v Zanskarju \xc5\xbeivi 13.849 ljudi. Medicinski popis je najbolj zanesljiv popis, ker zbira podatke o rojstvih in podatke o umrlih v 22 centrih zdravstvene pomo\xc4\x8di. Okoli 95\xc2\xa0% prebivalcev je tibetanskih budistov, preostali pa so suniti (muslimani), katerih predniki so se naselili v Padumu in okolici v 19. stoletju. Ve\xc4\x8dina Zanskarcev je me\xc5\xa1ana med tibetanskim in indo-evropskim poreklom; konkretneje med \xc4\x8cangpa, Dardijci in Mon. Slednji so pravzaprav etni\xc4\x8dni Dardi, vendar razli\xc4\x8dni od kasnej\xc5\xa1ih Dardijskih doseljencev._NEWLINE_Prebivalstvo \xc5\xbeivi v raztresenih malih vaseh, najve\xc4\x8dje je sredi\xc5\xa1\xc4\x8de Padum, z okoli 700 prebivalci. Ve\xc4\x8dina vasi je v dolinah reke Zanskar in njenih dveh glavnih pritokov. Prebivalstvo \xc5\xbeivi skoraj samozadostno in donedavna tudi v popolni avtarkiji. Trgovina z zunanjim svetom je sicer bila vedno nujna za pridobitev dolo\xc4\x8denega blaga kot so orodje, nakit in religiozni predmeti._NEWLINE_Glavna gospodarska aktivnosti Zanskarcev je \xc5\xbeivinoreja in obdelava zemlje, ki jo imajo v lasti. V \xc5\xbeivinoreji ima posebno pomembno mesto jak. Jake uporabljajo za oranje zemlje, spravilo \xc5\xbeita in prenos te\xc5\xbekih tovorov (do 200 kg), njihovi iztrebki pa se uporabljajo ne samo za gnojenje ampak tudi kot edino razpolo\xc5\xbeljivo gorivo. Jak je vir za mleko in le redko za meso. Jakovo krzno se uporablja za obla\xc4\x8dila, preproge, vrvi in tudi za posteljna pokrivala. _NEWLINE_Kultivirane zemlje je malo in je omejena na re\xc4\x8dne nanose in terase, obdelava pa sega do najve\xc4\x8d 4000 m nadmorske vi\xc5\xa1ine. Raz\xc5\xa1irjena je praksa poliandrijskih porok, v katerih je ve\xc4\x8d bratov poro\xc4\x8deno z isto \xc5\xbeeno. Prisotna je tudi visoka mortaliteta med novorojen\xc4\x8dki.\n_START_SECTION_\nReligija\n_START_PARAGRAPH_\nVelika ve\xc4\x8dina Zanskarcev je budistov, razen 300 sunitskih Muslimanov v Padumu, ki so v glavnem pri\xc5\xa1li iz Kargila. Ve\xc4\x8dina raztresenih vasi ima budisti\xc4\x8dni tempelj, v katerem so stare stenske slike in thangke. Budizem ve\xc4\x8dinsko sledi \xc5\xa1oli ali sekti Drukpa Kagju, h kateri sodijo samostani Sani gompa, Dzonghul gompa, Stagrimo in Bardan gompa. Ti samostani vzdr\xc5\xbeujejo povezavo s prednikom samostana Stakna gompa v dolini Inda. \xc5\xa0ola ali sekta Gelug kontrolira samostane Rangtun gompa, Kur\xc4\x8da gompa, Strongde in Fuktal gompa, ki so vsi podrejeni Ngari Rinpo\xc4\x8deju, ki \xc5\xbeivi v samostanu Likir (gompa) v Ladaku. Ngari Rinpo\xc4\x8de je sedanji mlaj\xc5\xa1i brat dalajlame.'